CELEX: 62021TN0393
Language: mt
Date: 2021-07-05 00:00:00
Title: Kawża T-393/21: Rikors ippreżentat fil-5 ta’ Lulju 2021 – Max Heinr. Sutor vs SRB

30.8.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 349/43
            
         
      Rikors ippreżentat fil-5 ta’ Lulju 2021 – Max Heinr. Sutor vs SRB
      (Kawża T-393/21)
      (2021/C 349/59)
      Lingwa tal-kawża: il-Ġermaniż
      
         Partijiet
      
      
         Rikorrent: Max Heinr. Sutor OHG (Hamburg, il-Ġermanja) (rappreżentanti: A. Glos, M. Rätz u T. Kreft, avukati)
      
         Konvenut: Il-Bord Uniku ta’ Riżoluzzjoni (SRB)
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla, sa fejn jikkonċernaw ir-rikorrenti, id-deċiżjoni tal-Bord Uniku ta’ Riżoluzzjoni tal-14 ta’ April 2021 dwar il-kalkolu tal-kontribuzzjonijiet ex ante dovuti għas-sena 2021 lill-Fond Uniku ta’ Riżoluzzjoni (SRB/ES/2021/22) kif ukoll in-nota ta’ spjega tal-konvenut tal-14 ta’ April 2021 dwar id-data użata għall-kalkolu tal-kontribuzzjonijiet ex ante għas-sena 2021 lill-Fond Uniku ta’ Riżoluzzjoni (SRB/ES/2021/24);
               
            
                  —
               
               
                  tikkundanna lill-konvenut għall-ispejjeż.
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka l-motivi li ġejjin.
      
                  1.
               
               
                  L-ewwel motiv: ksur tal-Artikolu 5(1)(e) tar-Regolament ta’ Delega 2015/63 (1), minħabba li l-konvenut ma eskludiex il-flus ta’ klijenti miżmuma taħt trust mir-rikorrenti mill-kalkolu tal-imposta bankarja għas-sena 2021. L-Artikolu 5(1)(e) tar-Regolament ta’ Delega (UE) 2015/63 għandu jiġi applikat tal-inqas b’analoġija għal tali flus tal-kljienti protetti f’każ ta’ insolvenza.
               
            
                  2.
               
               
                  It-tieni motiv: ksur tal-prinċipju ta’ proporzjonalità skont it-tieni subparagrafu tal-Artikolu 70(2) tar-Regolament (UE) Nru 806/2014 (2) flimkien mal-Artikolu 103(7) tad-Direttiva 2014/59/UE (3) sa fejn id-deċiżjoni tistabbilixxi żieda ta’ 100 darba fl-imposta bankarja fuq il-bażi biss tal-obbligi miżmuma taħt trust li kienu indikati mir-rikorrenti fil-bilanċ tagħha u li ma jġorru l-ebda riskju.
               
            
                  3.
               
               
                  It-tielet motiv: ksur tal-prinċipju ta’ ugwaljanza fit-trattament minħabba li d-deċiżjoni ttrattat lir-rikorrenti b’mod differenti minn istituzzjonijiet ta’ kreditu li l-istandards tal-kontabbiltà stabbiliti fil-leġiżlazzjoni nazzjonali tagħhom ma jirrikjedux l-indikazzjoni tal-obbligi miżmuma taħt trust jew li japplikaw l-istandards IFRS, kif ukoll minn ditti ta’ investiment li jiġġestixxu flus ta’ klijenti, u dan mingħajr din id-differenza fit-trattament ma hija oġġettivament iġġustifikata.
               
            
                  4.
               
               
                  Ir-raba’ motiv: ksur tal-Artikolu 16 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”) peress li l-inklużjoni tal-obbligi miżmuma taħt trust li ma jġorru ebda riskju fil-bażi ta’ kalkolu twassal għal żieda fl-imposta bankarja għar-rikorrenti għas-sena 2021 b’fattur ta’ 100, mingħajr ma tali ndħil ma huwa ġġustifikat.
               
            
                  5.
               
               
                  Il-ħames motiv: ksur tal-Artikolu 49 TFUE, ikkunsidrat flimkien mal-Artikolu 54 TFUE, minħabba li d-deċiżjoni tillimita lir-rikorrenti milli teżerċita b’mod liberu l-attività tagħha fl-Istat Membru fejn għandha l-istabbiliment prinċipali tagħha, liema limitazzjoni hija sproporzjonata u tiddiskrimina kontra r-rikorrenti meta mqabbla ma’ istituzzjonijiet ta’ kreditu fi Stati Membri oħra.
               
            
                  6.
               
               
                  Is-sitt motiv: ksur tal-Artikolu 17(3) u (4) tar-Regolament ta’ Delega (UE) 2015/63 peress li l-konvenut ma ħax inkunsiderazzjoni data dikjarattiva rriveduta sussegwentement mir-rikorrenti għas-snin ta’ kontribuzzjoni 2018 sa 2020 matul l-iffissar tal-kontribuzzjoni annwali li għandha titħallas għall-perijodu ta’ kontribuzzjoni tas-sena 2021 u ma naqqasx l-imposta bankarja tar-rikorrenti għas-sena 2021 bħala konsegwenza.
               
            
                  7.
               
               
                  Is-seba’ motiv: ksur tad-dritt għal smigħ skont l-Artikolu 41(1) u (2)(a) tal-Karta peress li r-rikorrenti ngħatat biss terminu effettiv ta’ tliet ijiem sabiex teżamina fil-kuntest tal-konsultazzjoni l-abbozz ta’ komunikazzjoni individwali għall-ġbir tal-imposta bankarja għas-sena 2021 u tittrażmetti l-osservazzjonijiet tagħha lill-konvenut.
               
            
                  8.
               
               
                  It-tmien motiv: ksur tal-Artikolu 41(1) u (2)(ċ) tal-Karta kif ukoll it-tieni paragrafu tal-Artikolu 296 TFUE sa fejn ir-rikorrenti ma hijiex fil-pożizzjoni fuq il-bażi tal-motivazzjoni tad-deċiżjoni kkontestata li tivverifika l-ammont tal-kontribuzzjoni tagħha.
               
            
                  9.
               
               
                  Id-disa’ motiv: ksur tal-prinċipju ta’ protezzjoni ġudizzjarja effettiva skont l-ewwel paragrafu tal-Artikolu 47 tal-Karta peress li l-motivazzjoni ma tippermettix lir-rikorrenti li tivverifika jekk huwiex utli li tiġi adita l-qorti li għandha ġurisdizzjoni.
               
            
                  10.
               
               
                  L-għaxar motiv (sussidjarjament): nullità tal-Artikoli 4 sa 7 u 9 kif ukoll tal-Anness I tar-Regolament ta’ Delega (UE) 2015/63 peress li, minħabba l-interdipendenza tal-kontribuzzjonijiet u tal-użu tad-data kunfidenzjali ta’ terzi, dawn jobbligaw lill-konvenut jadotta deċiżjoni li tikser l-obbligu ta’ motivazzjoni.
               
            
                  11.
               
               
                  Il-ħdax-il motiv (sussidjarjament): nullità tal-Artikoli 4 sa 7 u 9 kif ukoll l-Anness I tar-Regolament ta’ Delega (UE) 2015/63 minħabba l-ksur tal-prinċipju ta’ protezzjoni ġudizzjarja effettiva skont l-ewwel paragrafu tal-Artikolu 47 tal-Karta.
               
            
                  12.
               
               
                  It-tnax-il motiv (sussidjarjament): nullità tal-bażi ta’ kalkolu fis-sens tal-Artikolu 14(2) ikkunsidrat flimkien mal-punt 11 tal-Artikolu 3 tar-Regolament ta’ Delega (UE) 2015/63 minħabba ksur tal-Artikolu 103(7) tad-Direttiva 2014/59/UE u tal-prinċipju ta’ ugwaljanza fit-trattament.
               
            
                  13.
               
               
                  It-tlettax-il motiv (sussidjarjament): nullità tal-bażi ta’ kalkolu fis-sens tal-Artikolu 14(2) ikkunsidrat flimkien mal-punt 11 tal-Artikolu 3 tar-Regolament ta’ Delega (UE) 2015/63 minħabba ksur tal-Artikolu 16 tal-Karta.
               
            
                  14.
               
               
                  L-erbatax-il motiv (sussidjarjament): nullità tal-bażi ta’ kalkolu fis-sens tal-Artikolu 14(2) ikkunsidrat flimkien mal-punt 11 tal-Artikolu 3 tar-Regolament ta’ Delega (UE) 2015/63 minħabba ksur tal-Artikolu 49 TFUE kkunsidrat flimkien mal-Artikolu 54 TFUE.
               
            
         (1)  Regolament ta’ Delega tal-Kummissjoni (UE) 2015/63 tal-21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).
      
         (2)  Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
      
         (3)  Direttiva 2014/59/UE tal-Parlament Ewropew u tal-Kunsill tal-15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012, tal-Parlament Ewropew u tal-Kunsill (ĠU 2014, L 173, p. 190).